Rokiškio rajono savivaldybės tarybai

 **SPRENDIMO PROJEKTO „DĖL CENTRALIZUOTAI TIEKIAMŲ ŠILUMOS IR KARŠTO VANDENS KAINŲ DEDAMŲJŲ NUSTATYMO AKCINEI BENDROVEI „ROKIŠKIO KOMUNALININKAS“ “**

**AIŠKINAMASIS RAŠTAS**

**Sprendimo projekto tikslai ir uždaviniai.**

2022 m. sausio 1 d. baiga galioti Rokiškio rajono savivaldybės tarybos 2018 m. gruodžio 21 d. sprendimu Nr. TS - 277 „Dėl centralizuotai tiekiamų šilumos ir karšto vandens bazinės kainos dedamųjų nustatymo AB „Rokiškio komunalininkas“ tiekiamos šilumos ir karšto vandens bazinės kainos. Savivaldybės tarybai teikiamas sprendimo projektas dėl AB „Rokiškio komunalininkas“ naujai apskaičiuotų centralizuotai tiekiamos šilumos ir karšto vandens bazinių kainų naujam laikotarpiui nustatymo. AB „Rokiškio komunalininkas“ šilumą ir karštą vandenį teikia Obelių, Juodupės, Pandėlio ir Kamajų miestelių gyventojams ir (ar) įstaigoms.

**Teisinio reguliavimo nuostatos.**

Lietuvos Respublikos šilumos ūkio įstatymo 32 straipsnio 7 dalies 2 punktas, Valstybinės kainų ir energetikos kontrolės komisijos 2009 m. liepos 8 d. nutarimu Nr. 03-96 patvirtinta Šilumos kainų nustatymo metodika (2021-08-01 galiojanti suvestinė redakcija) bei 2009 m. liepos 21 d. nutarimu Nr. O3-106 patvirtinta Karšto vandens kainų nustatymo metodika numato, kad savivaldybių tarybos nustato įmonių tiekiamos šilumos bazines ir kasmet perskaičiuojamas šilumos ir karšto vandens kainų dedamąsias kiekvienam šilumos tiekėjui, realizuojančiam mažiau kaip 10 GWh šilumos per metus ir apie tai informuoja Valstybinę energetikos reguliavimo tarybą.

**Sprendimo projekto esmė.**

Kadangi Rokiškio rajono savivaldybės tarybos 2018 m. gruodžio 21 d. sprendimu Nr. TS-277 „Dėl centralizuotai tiekiamų šilumos ir karšto vandens kainų dedamųjų nustatymo akcinei bendrovei „Rokiškio komunalininkas“ nustatytų šildymo ir karšto vandens bazinių kainų taikymo laikas baigiasi 2022 m. sausio 1 d., vadovaujantis Lietuvos Respublikos Šilumos ūkio įstatymo 32 straipsniu, būtina nustatyti pagrindžiant ekonominiais skaičiavimais naujas kainas ateinančiam 3–5 metų periodui. Šilumos ir karšto vandens kainų didėjimas neišvengiamas sparčiai kylant kuro kainoms, darbo užmokesčio sąnaudoms ir kitoms dedamosioms. Detalesnė informacija pateikta AB „Rokiškio komunalininkas‘ aiškinamajame rašte (8 priedas)

**ŠILUMOS KAINOS STRUKTŪRA**

|  |  |  |  |
| --- | --- | --- | --- |
|  | Planuojamas laikotarpis | Esama kaina | Pokytisct/kWh |
|  | % | Eur ct/kWh | % | Eur ct/kWh | +/- |
| Kuro sąnaudos | 28 | 3,37 | 30 | 2,87 | 0,50 |
| Kitos kintamosios sąnaudos (vanduo, elektra) | 7 | 0,82 | 3 | 0,26 | 0,56 |
| Remonto ir aptarnavimo sąnaudos | 7 | 0,85 | 4 | 0,42 | 0,43 |
| Nusidėvėjimo sąnaudos | 10 | 1,13 | 17 | 1,47 | -0,34 |
| Darbo užmokestis (įskaitant soc. draudimą) | 34 | 4,11 | 36 | 3,48 | 0,63 |
| Mokesčių ir kitos sąnaudos | 3 | 0,38 | 2 | 0,17 | 0,21 |
| Administracinės sąnaudos | 11 | 1,32 | 8 | 0,76 | 0,56 |
|  Iš viso sąnaudų | 100 | 11,98 | 100 | 9,43 | 2,55 |
|  Investicijų grąžos norma 0,05% |  | 0,01 |  | 0,02 | -0,01 |
| **Šilumos kaina** |  | **11,99** |  | **9,45** | **2,54** |

 **Laukiami rezultatai.**

Nustatytos naujos šilumos ir karšto vandens kainos padengia šilumos gamybos kaštus ir padeda užtikrinti bendrovės finansinį stabilumą ir rentabilumą.

 **Finansavimo šaltiniai ir lėšų poreikis**.

Gyventojai už šildymą ir karštą vandenį moka tokia pat kaina, kaip ir šią paslaugą gaunantys iš AB „Panevėžio energija“. Kainų skirtumą subsidijuoja savivaldybė.

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nėra vertintinas antikorupciniu požiūriu.

Statybos ir infrastruktūros plėtros skyriaus Virginijus Lukošiūnas vyriausias specialistas